MT Il-Ġurnal Uffiċjali tal-Unjoni Ewropea L 226/12

DEĊIŻJONI TAL-AWTORITÀ TAS-SORVELJANZA TAL-EFTA

Nru 342/09/COL

tat-23 ta’ Lulju 2009

dwar eżenzjoni mit-taxxa Norveġiża tas-CO2 fuq il-gass u l-LPG fuq l-użu tal-gass għal raġunijiet oħra milli għat-tisħin tal-bini (in-Norveġja)

L-AWTORITÀ TA’ SORVELJANZA TAL-EFTA (1),

WARA LI KKUNSIDRAT il-Ftehim dwar iż-Żona Ewropea Ekonomika (2), u partikolarment l-Artikoli 61 sa 63 u l-Protokoll 26 tiegħu,

WARA LI KKUNSIDRAT il-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u Qorti tal-Ġustizzja (3), b’mod partikolari l-Artikolu 24 tiegħu,

WARA LI KKUNSIDRAT l-Artikolu 1(2) tal-ewwel Parti u l-Artikoli 4(4), 6 u 7(5) tat-tieni Parti tal-Protokoll 3 tal-Ftehim dwar is-Sorveljanza u l-Qorti (4),

WARA LI KKUNSIDRAT il-Linji Gwida tal-Awtorità dwar l-applikazzjoni u l-interpretazzjoni tal-Artikoli 61 u 62 tal-Ftehim ŻEE (5) u b’mod partikolari l-Kapitoli dwar Għajnuna għall-Protezzjoni tal-Ambjent kif ukoll il-Kapitolu dwar l-Applikazzjoni tar-Regoli għall-Għajnuna mill-Istat għall-Miżuri relatati mat-Tassazzjoni Diretti fuq in-Negozju,

WARA LI KKUNSIDRAT id-Deċiżjoni tal-Awtorità tal-14 ta’ Lulju 2004 dwar id-dispożizzjonijiet tal-implimentazzjoni msemmija fl-Artikolu 27 tat-tieni Parti tal-Protokoll 3 (6),

WARA LI STIEDNET lill-partijiet interessati sabiex iressqu l-kummenti tagħhom skont id-dispożizzjonijiet imsemmija hawn fuq,

Billi:

I. FATTI

1. Proċedura

Permezz ta’ ittra ddatata 9 ta’ Marzu 2007 mill-Ministeru Norveġiż tal-Amministrazzjoni u Riforma tal-Gvern lill-Unjoni Ewropea (magħha mehmuża ittra mill-Ministru tal-Finanzi ddatata 8 ta’ Marzu 2007), li waslet u ġiet irreġistrata mill-Awtorità fid-9 ta’ Marzu 2007 (Numru tal-Każ 412984), l-awtoritajiet Norveġiżi nnotifikaw emenda ppjanata lit-taxxa tagħha CO2 fuq prodotti minerali, skont l-Artikolu 1(3) tal-ewwel Parti tal-Protokoll 3 tal-Ftehim dwar is-Sorveljanza u l-Qorti. L-Awtoritajiet Norveġiżi jridu jemendaw it-taxxa tas-CO2 b’tali mod sabiex jinkludu tassazzjoni tal-gass naturali u gass likwifikat tal-pitrolju (“LPG”), li fuqu bħalissa m’hemm l-ebda taxxa tas-CO2.

Wara bosta skambji ta’ korrispondenza (7), permezz ta’ ittra ddatata 23 ta’ Novembru 2007, l-Awtorità informat lill-awtoritajiet Norveġiżi li kienet iddeċidiet li tibda l-proċeduri msemmija fl-Artikolu 1(2) tal-ewwel Parti tal-Protokoll 3 fir-rigward ta’ din id-dispożizzjoni.

Id-Deċiżjoni tal-Awtorità Nru. 597/07/COL li jingħata bidu għall-proċedura ġiet ippubblikata fil-Ġurnal Uffiċjali tal-Unjoni Ewropea u fis-Suppliment taż-ŻEE tiegħu (8). Il-Kummissjoni talbet lill-partijiet interessati sabiex jissottomettu l-kummenti tagħhom fir-rigward.

L-Awtorità irċeviet żewġ kummenti mill-partijiet interessati, l-ewwel mingħand Norsk Bioenergiforening (l-Assoċjazzjoni Norveġiża tal-Bio Enerġija) fil-11 ta’ Lulju 2008 (Nru tal-Każ: 485500); u t-tieni minn Norges Naturvernforbund, Żero Emission Resource Organisation u Natur og Ungdom fis-16 ta’ Lulju 2008 (Nru tal-Każ: 486001).

L-awtoritajiet Norveġiżi wkoll issottomettew aktar kummenti fl-20 ta’ Diċembru 2007 (Nru tad-Daħla: 458478) u fit-13 ta’ Marzu 2008 (Nru tad-Daħla: 512262) u wara ħadu sehem anke f’diskussjonijiet informali mal-Awtorità.

2. Deskrizzjoni tal-miżura proposta

2.1. Ħarsa ġenerali

L-Istat Norveġiż jimponi taxxa, imposta fuq l-użu ta’ ċerti prodotti minerali, fuq emissjonijiet tas-CO2. Preżentement, it-taxxi tas-CO2 fin-Norveġja huma mposti biss fuq l-użu taż-żejt minerali u tal-petrol. Qed tiġi proposta li din it-taxxa tiġi estiża għall-użu tal-gass naturali u LPG, iżda biss meta użati għal raġunijiet ta’ tisħin tal-bini.

It-taxxa tas-CO2 titħallas fuq l-użu tal-prodotti msemmija fil-kapitolu Norveġiż tat-taxxi. Kemm il-prodott importat kif ukoll dak domestiku huma soġġetti għat-taxxa. It-taxxa tas-CO2 qegħda f’kapitolu tal-baġit dwar it-taxxi ambjentali imposti fuq prodotti minerali, taħt it-titolu “Om miljøavgifter på mineralske produkter mv”. L-intestatura A ta’ dan il-kapitolu tittratta dwar taxxa tas-CO2 fuq emissjoni tas-CO2 fuq prodotti minerali (avgift på mineralske produkter). Taqsima A1 tipprovdi għall-ħlas ta’ taxxa fuq żejt minerali u petrol. Din it-taqsima taqra kif ġej (9):

“Fra 1. januar 2007 skal det i henhold til lov 19 mai 1933 nr. 11 om særavgifter betales CO2-avgift til statskassen på følgendende mineralske produkter etter følgende satser: …

a) Mineralolje: kr. 0,47 per liter. (…)

b) Bensin: kr 0,80 per liter,”;

it-traduzzjoni ta’ dan hi:

“Mill-1 ta’ Jannar 2007, skont l-Att tad-19 ta’ Mejju 1933 Nru 11 rigward dmirijiet speċjali, taxxa tas-CO2 għandha tkun imħallsa lit-Teżor fuq il-prodotti minerali li ġejjin bir-rati li ġejjin…

(a) Żejt minerali: NOK 0,47 kull litru. (…)

(b) Petrol: NOK 0,80 kull litru.”.

Taqsima A2 fiha bosta eżenzjonijiet mit-taxxa, skont l-użu tal-prodott. Taqsima A2.1 fiha eżenzjonijiet ġenerali għal diversi attivitajiet, b’mod partikolari l-użu tal-prodott taż-żejt minerali bħala materja prima fil-proċess ta’ produzzjoni (Taqsima A2 lit.1.c). Taqsima A2.2 u Taqsima A2.3 fihom aktar eżenzjonijiet relatati mal-użu taż-żejt minerali u tal-petroleum rispettivament.

Fil-proposta tal-baġit tal-2007, il-Gvern Norveġiż ippropona emenda lill-kapitolu rilevanti tal-baġit, li kienet ġiet aċċettata mill-Parlament. Il-proposta kienet tinsab fil-proposta leġiżlattiva St.prp. nr.1 (2006-2007), II A u B u tiddikjara:

“A Fra 1 juli 2007 gjøres følgende endringer: § 1 første ledd nye bokstaver c og d skal lyde: (c) Naturgass: kr. 0,47 pr. standardkubikkmeter (d) LPG: kr. 0,60 pr. kg.

B §2 første ledd ny nr. 4 skal lyde: 4. Gass til annen bruk en oppvarming mv. i boliger og næringsbygg .”

it-traduzzjoni ta’dan hi:

“A Mill-1 ta’ Lulju 2007 l-emendi li ġejjin għandhom japplikaw: Fl-ewwel taqsima, l-ewwel paragrafu, l-ittri l-ġodda c u d għandhom jaqraw: c) Gass: NOK 0,47 kull standard metru kubu d) LPG: NOK 0,60 kull kilogramm.

B Taqsima 2, l-ewwel paragrafu, numru ġdid 4 għandu jaqra: 4. Gass użat għal raġunijiet oħra li mhumiex għat-tisħin tad-djar u bini kummerċjali”.

Meta nżidu l-paragrafi l-ġodda (c) u (d) lill-ewwel taqsima (taħt l-intestatura A), l-iskop tat-taxxa CO2 ġie estiż sabiex jinkludi gass naturali u LPG. Id-dispożizzjoni l-ġdida msemmija taħt l-intestatura B tintroduċi eżenzjoni għall-gass naturali u għal-LPG li hu użat għall-raġunijiet oħra milli għat-tisħin tad-djar u bini kummerċjali.

L-awtoritajiet Norveġiżi jargumentaw li r-raġuni tal-emenda lit-taxxa hi sabiex jiġi nkoraġġut aktar l-użu ta’ alternattivi favur l-ambjent milli gass naturali u LPG għat-tisħin tal-bini. Huma jiddikkjaraw li hi biss għal raġuni teknika li t-taxxa CO2 fuq il-gass naturali u LPG ġiet addottata bħala taxxa ġenerali għall-kuntrarju ta’ waħda speċifika għal dak il-għan; ir-raġuni hi li l-iskop tal-kontroll tal-awtorità jiżdied meta taxxa ġenerali tiġi introdotta. L-awtoritajiet Norveġiżi jiddikjaraw li huwa biss meta miżura tiġi addottata bħala taxxa ġenerali li l-produtturi ta’ oġġetti taxxabbli huma obbligati li jirreġistraw mal-awtoritajiet li huma responsabbli għat-taxxa u huma obbligati li jżommu akkont tal-bejgħ tagħhom. Skont l-awtoritajiet Norveġiżi, kieku t-taxxa kienet ġiet addottata bħala taxxa aktar limitata fuq it-tisħin tal-bini, ma kienx ikun meħtieġ reġistrazzjoni jew żamma ta’ rendikont għan-negozjanti li jbigħu gass naturali jew LPG għal raġunijiet oħra li mhumiex għat-tisħin tal-bini.

2.2. L-għan tat-taxxa

L-għan tat-taxxa CO2 hu li jiġu mnaqqsal-emissjonijiet tal-karbonju - skont l-awtoritajiet Norveġiżi r-raġuni hi sabiex: “jiġi mwaqqaf prezz fuq id-dannu ambjentali kkawżat bl-użu tal-prodotti ntaxxati u jiġi nkoraġġut l-użu ta’ prodotti li huma ta’ anqas ħsara għall-ambjent. It-taxxa hi applikata sabiex tassigura użu aktar effiċjenti tar-riżorsi u għalhekk twassal għal benefiċċji pożittivi għall-ambjent. It-taxxa hi wiesgħa u ġenerali.”

L-għan li t-taxxa tas-CO2 tiġi estiża għal gass naturali u LPG hu deskritt ukoll fil-proposta tal-baġit għall-2007, li tirreferi għal dik li hi magħrufa bħala “Dikjarazzjoni Soria Moria” (10):

“Użu domestiku tal-gass mhux soġġett għat-taxxa tas-CO2. Mill-2005 gass użat f’ċerti industriji hu soġġett għas-sistema tal-kwota tal-klima dwar is-CO2. Utilitajiet oħra tal-gass mhumiex soġġetti għal mezzi li jinċentivaw it-tnaqqis tas-CO2, jiġifieri gass użat fid-djar, f’bini industrijali u f’sorsi mobbli. Fid-dikjarazzjoni Soria Moria hu mgħarraf li l-Gvern se jeżamina t-taxxa tas-CO2 sabiex ma jippermettix li l-gass bħala tisħin ikollu preferenza fuq alternattivi li huma aktar favur l-ambjent”.

2.3. Bażi legali nazzjonali għall-miżura tal-għajnuna

L-espansjoni tat-taxxa tas-CO2 sabiex tinkludi gass naturali u LPG għaddiet mis-Stortinget Norveġiż (Il-Parlament). Il-proposta tal-Gvern tressqet f’St. prp. nr. 1 (2006-2007) Skatte-, avgifts- og tollvedtak u ġiet addottata mill-Parlament fit-28 ta’ Novembru 2006.

Flimkien mad-dispożizzjoni Parlamentari, hu mistenni li se jkun hemm emenda tar-Regolament dwar Dazju tas-Sisa (Forskrift om endring av Forskrift om særavgifter). It-taqsima l-ġdida 3-6-5 tar-Regolament tfassal l-eżenzjoni mit-taxxa tas-CO2 għall-gass naturali u l-LPG użati għal raġunijiet oħra li mhumiex għat-tisħin tal-bini. Taqsima 3-6-5(1) tiddikjara li l-gass naturali u l-LPG li huma wżati għal raġunijiet oħra li mhumiex għat-tisħin tal-bini, bini kummerċjali u djar oħra huma eżentati mit-taxxa. L-eżenzjoni ma tkoprix kwalunkwe tisħin dirett jew indirett (11). Gass li hu użat f’unitajiet anqas minn 20 kg hu eżentat mit-taxxa taħt taqsima 3-6-5(2) tar-Regolament.

2.4. Id-destinatarju

L-awtoritajiet Norveġiżi jiddikjaraw li 94 % tal-konsum tal-gass naturali u tal-LPG hu għal skopijiet oħra għajr it-tisħin tal-bini. Persentaġġ żgħir biss ta’ konsum (Norveġiż) domestiku hu relatat mat-tisħin tal-bini peress li l-konsum prinċipali tal-gass naturali hu għal raġunijiet industrijali, li tiegħu s-settur ta’ manifattura jifforma parti dominanti. Skont l-Istatistiċi fin-Norveġja, bejn wieħed u ieħor 80 % tal-konsum nett domestiku tal-gass hu relatat mal-manifattura, tħaffir u barrieri. L-awtoritajiet Norveġiżi jkomplu jiddikjaraw li nofs il-konsum tal-gass fis-settur tal-manifattura jittieħed mill-impjant tal-produzzjoni tal-metanol ta’ StatoilHydro f’Tjeldbergodden. Konsumatur kbir ieħor hu Hydro, li juża gass fil-produzzjoni tal-aluminju.

2.5. Baġit u tul ta’ żmien

L-awtoritajiet Norveġiżi ma nformawx lill-Awtorità dwar tul ta’ żmien speċifiku jew dwar baġit speċifiku għall-eżenzjoni mit-taxxa.

2.6. Raġunijiet li wasslu għall-ftuħ ta’ din il-proċedura

L-Awtorità esprimiet dubji li l-eżenzjoni kkostitwixxiet miżura ġenerali kif kien ġie asserit mill-awtoritajiet Norveġiżi. L-Awtorità kienet inkwetata li l-miżura tiffavorixxi (tal-anqas indirettament) ċerti setturi tal-ekonomija għad-detriment ta’ oħrajn. Fuq il-bażi li l-eżenzjoni tapplika biss għal ċerti impriżi jew għall-produzzjoni ta’ ċerta merkanzija, ġie kkunsidrat li l-eżenjoni teħles lill-impriżi minn ħlasijiet li normalment huma jkollhom iħallsu b’tali mod li jfixklu l-kompetizzjoni u jinfluwenzaw in-negozju fiż-ŻEE.

Jekk wieħed jassumi li l-eżenzjoni kienet tikkostitwixxi għajnuna mill-Istat skont it-tifsira tal-Artikolu 61(1) tal-Ftehim ŻEE, l-Awtorità esprimiet dubji li eżenzjoni totali tat-taxxa setgħet tiġi kkunsidrata kumpatibbli mal-Artikoli 61(2) jew 61(3) tal-Ftehim.

3. Kummenti minn partijiet terzi

L-Awtorità rċeviet żewġ kummenti mingħand partijiet terzi.

L-Assoċjazzjoni Norveġiża tal-Bijo-Enerġija (12) qablet mal-konklużjonijiet preliminari tal-Awtorità espressi fid-deċiżjoni li fetħet l-investigazzjoni formali, li l-miżura kienet tabilħaqq tikkostitwixxi għajnuna mill-Istat skont it-tifsira tal-Artikolu 61(1), li kienet issostni speċifikament li l-miżura hi selettiva u inkonsistenti man-natura u mal-iskema ġenerali tas-sistema tat-taxxa. L-organizzazzjoni tiddikjara wkoll, b’mod aktar wiesa’, li hi tikkonsidra li hemm nuqqas ta’ loġika fis-sistema tat-taxxa Norveġiża tas-CO2 b’mod sħiħ. Hi qed tirreferi għal nuqqas ta’ konsistenza fir-rigward tas-setturi u tas-sorsi tal-enerġija li huma ntaxxati (tistaqsi, per eżempju, għalfejn is-settur tat-trasport u l-industrija tal-ipproċessar huma, fil-fatt, eżentati), u tal-livelli rispettivi tat-taxxa.

L-Awtorità rċeviet ittra wkoll li kien fiha l-kummenti kollettivi tat-tliet organizzazzjonijiet li jieħdu ħsieb l-ambjent; “Friends of the Earth Norveġja” (Norges Naturvernforbund (13)), Natura u Żogħżija (Natur og Ungdom (14)) u l-Organizzazzjoni taz-Żero Emission Resources (15). Dawn l-organizzazzjonijiet jikkontendu li t-taxxa tas-CO2 għandha tkun imposta fuq l-emissjonijiet tas-CO2 kollha u jargumentaw ukoll li s-settur tat-trasport u l-industrija tal-ipproċessar għandhom ikunu soġġetti għat-taxxa. Huma jipproponu wkoll livelli differenti ta’ taxxa minn dawk speċifikati fil-leġiżlazzjoni.

4. Kummenti mill-awtoritajiet Norveġiżi

F’żewġ ittri mibgħuta lill-Awtorità wara l-ftuħ tal-investigazzjoni formali, l-awtoritajiet Norveġiżi rrepetew l-opinjonijiet tagħhom li, l-ewwel nett, il-miżura hi fil-prattika (jekk mhux formalment) taxxa speċifika fuq tisħin tal-bini kuntrarju għal taxxa ġenerali fuq gass naturali u LPG li minnhom ċerti utilitajiet huma eżentati, u t-tieni nett, li l-miżura mhix selettiva peress li t-taxxa fuq it-tisħin tal-bini hi mposta fuq is-setturi u l-impriżi kollha li jużaw il-gass.

II. VALUTAZZJONI

1. Il-preżenza tal-għajnuna mill-Istat

L-għajnuna mill-Istat skont it-tifsira tal-Artikolu 61(1) tal-Ftehim ŻEE

L-Artikolu 61(1) tal-Ftehim taż-ŻEE jaqra kif ġej:

“Għajr kif ipprovdut mod ieħor f’dan il-Ftehim, kwalunkwe għajnuna mogħtija minn Stati Membri tal-KE, minn Stati EFTA jew permezz ta’ riżorsi tal-Istat fi kwalunkwe forma li tfixkel jew thedded li tfixkel il-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti, sakemm taffettwa l-kummerċ bejn il-Partijiet Kontraenti, għandha tkun inkompatibbli mat-tħaddim ta’ dan il-Ftehim.”

1.1. Preżenza ta’ riżorsi tal-Istat

Il-miżura tal-għajnuna trid tingħata mill-Istat jew permezz ta’ riżorsi tal-Istat. L-għoti tal-eżenzjoni mit-taxxa tinvolvi telf tad-dħul tat-taxxa li hi ekwivalenti għall-għoti tar-riżorsi tal-Istat (ara punt 3(3) tal-Linji Gwida tal-Għajnuna mill-Istat tal-Awtorità dwar Tassazzjoni fuq in-Negozju).

1.2. Li tiffavorixxi ċerti impriżi jew il-produzzjoni ta’ ċerti oġġetti

L-ewwel nett, il-miżura tal-għajnuna għandha tagħti lill-benefiċjarji vantaġġi li teħlishom mill-ħlasijiet li huma normalment imħallsa mill-baġits tagħhom. Tassazzjoni hija ħlas, u eżenzjoni mill-ħlas ta’ dan tipprovdi vantaġġ lill-benefiċjarji.

It-tieni, il-miżura tal-għajnuna għandha tkun selettiva peress li tiffavorixxi “ċerti impriżi jew il-produzzjoni ta’ ċerti oġġetti”.

Taxxi ambjentali ma jammontawx għal għajnuna mill-Istat skont it-tifsira tal-Artikolu 61(1) tal-Ftehim taż-ŻEE sakemm dawn huma miżuri ġenerali li ma jiffavorixxux kumpaniji jew setturi partikolari tal-industrija. Madanakollu, eċċezzjonijiet għal taxxa ġenerali jaqgħu taħt l-Artikolu 61(1) jekk huma mmirati lejn ċerti kumpaniji jew setturi, sakemm dawk l-eċċezzjonijiet huma ġustifikati min-natura jew mill-iskema ġenerali tas-sistema tat-taxxa.

L-awtoritajiet Norveġiżi jargumentaw li l-limitazzjoni tat-taxxa għat-tisħin tal-bini hi miżura ġenerali li hi miftuħa għall-impriżi u s-setturi kollha. Is-setturi u l-impriżi kollha li jużaw gass naturali jew LPG sabiex isaħħnu l-bini huma responsabbli għat-taxxa minħabba dan l-użu, filwaqt li setturi u impriżi li jużaw (ukoll) gass naturali jew LPG fil-proċess ta’ produzzjoni jew għal kull raġuni oħra li mhix għat-tisħin tal-bini, mhumiex responsabbli għat-tassazzjoni fuq il-gass użat għal dawk ir-raġunijiet l-oħra. Manifattur li juża wkoll gass naturali jew LPG għat-tisħin ta’, per eżempju, bini amministrattiv se jkollu jħallas it-taxxa għal dak l-użu bl-istess mod bħal kull impriża oħra, filwaqt li l-manifattur mhux se jkun soġġett għal kwalunkwe tassazzjoni għall-gass naturali jew LPG użat fil-proċess tal-produzzjoni.

Kif imsemmi aktar ‘l fuq, l-awtoritajiet Norveġiżi ssottomettew ukoll li huma jikkunsidraw li l-miżura notifikata mhix eżenzjoni mit-taxxa tas-CO2 fuq il-gass għal ċerti setturi, iżda hi l-introduzzjoni ta’ taxxa limitata fuq l-użu tal-gass għat-tisħin tal-bini, jiġifieri, it-taxxa (fuq it-tisħin tal-bini) hi piż fuq dawk li se jkollhom iħallsu t-taxxa aktar milli eżenzjoni u vantaġġ fuq dawk kollha li jużaw il-gass b’tali mod li ma jkunx soġġetti għat-taxxa. L-Awtoritajiet Norveġiżi jenfasizzaw li 94 % tal-gass użat fin-Norveġja hu użat għal raġunijiet oħra li mhumiex għat-tisħin tal-bini, fi kliem ieħor 6 % biss tal-gass użat se jiġi ntaxxat.

Madanakollu l-Awtorità tinnota li skont l-istatut Norveġiż il-gass naturali u l-LPG ġew introdotti bħala prodotti ġodda fl-ewwel taqsima tal-kapitolu tal-baġit li tipprovdi għal taxxa tas-CO2 fuq prodotti minerali, u l-ħelsien mit-tassazzjoni għal ħtiġiet li mhumiex għat-tisħin ġiet inkorporata fit-taqsima tal-kapitolu tal-baġit li tittratta dwar l-eżenzjonijiet mit-taxxa. L-Awtorità li konxja anke mis-sentenza tal-Qorti tal-EFTA fil-każ Norveġiż dwar l-eżenzjoni mit-taxxa tal-elettriku (16) fejn ir-Renju tan-Norveġja argumenta li, minkejja dispożizzjonijiet leġiżlattivi li kienu jirreferu għal ċerti setturi (tħaffir u manifattura) li kienu eżentati mit-taxxa fuq l-elettriku, ir-realtà kienet li ċerti użi tal-elettriku biss kienu eżentati. Il-qorti tal-EFTA nnotat il-ġurisprudenza stabbilità li tiddikjara li hu l-effett mhux il-forma tal-għajnuna li hu deċiżiv u kkonkludiet anke (fil-paragrafu 79 tas-sentenza tagħha) li:

“L-ewwel, ir-Regolament introduċa eżenzjoni mir-regola ġenerali li l-konsum tal-elettriku hu soġġett għat-taxxa. Jekk wieħed jifhem dan bl-istess mod kif l-Applikanti jifmuha, jiġifieri li r-Regolament jistabbilixxi responsabbiltà għall-ħlas tat-taxxa għal użu partikolari biss tal-elettriku, dan ikun imur kontra l-istruttura tal-iskema tat-taxxa inkwestjoni u jaqleb ir-relazzjoni tas-soltu bejn ir-regola u l-eżenjoni kif ikkonfermat bl-użu espliċitu tat-terminu ‘eżenzjoni’ fir-Regolament. It-tieni, huwa ċar li l-eżenzjoni inkwestjoni tibbenefika lil dawk l-intrapriżi li jappartjenu lil dawk is-setturi ekonomiċi eżentati u għalhekk tiffavorixxi ċerti impriżi skont it-tifsira tal-Artikolu 61(1) ŻEE.”

Barra minn hekk, l-Awtorità hi konxja dwar il-prinċipju li kien ikkonfermat mill-ġdid mill-Qorti Ewropea tal-Ġustizzja fis-sentenza reċenti tagħha fil-każ British Aggregates (17). Il-Qorti (waqt li poġġiet fil-ġenb is-sentenza tal-Qorti tal-Ewwel Istanza f’dan ir-rispett) kkonfermat li fil-valutazzjoni tal-applikabilità tal-Artikolu 87(1) tat-Trattat tal-KE, ma jistgħax jittieħed in kunsiderazzjoni l-għan jew l-objettiv ta’ miżura partikolari, u li l-uniku test meta tiġi vvalutata s-selettività hu kemm miżura tikkostitwixxi vantaġġ għal ċerti impriżi meta mqabbla ma’ oħrajn li huma f’sitwazzjoni legali u fattwali simili. Fl-opinjoni tiegħu dwar il-każ (18), l-Avukat Ġenerali Mengozzi ddubita wkoll kemm il-Qorti tal-Prim’Istanza kienet iffokat fuq l-aspett formali tal-miżura in kwestjoni, u ddikjara li: “Fir-rigward tal-impatt fuq il-kompetizzjoni…ma hemmx differenza kbira bejn, fuq naħa waħda, l-impożizzjoni ta’ taxxa ġenerali ma’ eżenzjoni ta’ ċerti benefiċjarji, u, min-naħa l-oħra, l-impożizzjoni ta’ taxxa fuq ċerti persuni taxxabbli b’esklużjoni ta’ oħrajn li huma f’pożizzjoni kumparabbli.” (19)

Fil-valutazzjoni ta’ jekk miżura hix selettiva jew tammonta għal miżura ġenerali kif argumentat mill-awtoritajiet Norveġiżi, l-Awtorità għandha tidentifika s-sistema ta’ referenza jiġifieri, għandha tqabbel il-pożizzjoni tal-impriżi li jirċievu l-benefiċċju tal-eżenzjoni, ma’ dik ta’ kull impriża oħra li hi fl-istess sitwazzjoni legali u fattwali li ma tirċevix il-benefiċċju (20). L-Awtorità tidentifika s-sistema ta’ referenza, għalhekk bħala s-setturi u l-impriżi kollha soġġetti għat-taxxa tas-CO2, jiġifieri dawk li jikkonsmaw jew jipproduċu żejt minerali, pitrolju, LPG jew gass naturali.

L-Awtorità tikkonsidra l-miżura bħala selettiva peress li tiffavorixxi biss ċerti impriżi u l-produzzjoni ta’ ċerti oġġetti minħabba li l-eżenzjoni tapplika biss għall-użu ta’ LPG u gass naturali (u barra minn hekk għal ċerti użi biss ta’ LPG u gass naturali). L-Awtorità tinnota wkoll f’dan il-kuntest li l-Qorti tal-Ġustizzja, fis-sentenza Adria Wien Pipeline GmbH (21), sabet li eżenzjoni tat-taxxa fuq l-enerġija (applikabbli biss għal impriżi li primarjament jaħdmu fil-produzzjoni tal-merkanzija) kienet selettiva, u nnotat li “la n-numru kbir tal-impriżi eleġibbli lanqas id-diversità u d-daqs tas-setturi li jappartjenu għalihom dawk l-impriżi ma jipprovdu xi bażi sabiex jiġi konkluż li inizjattiva tal-Istat tikkostitwixxi miżura ġenerali ta’ politika ekonomika”.

Fuq il-bażi li l-miżura hi selettiva, l-Awtorità għandha, għalhekk, tivvaluta jekk din is-selettività hijiex iġġustifikata min-natura jew mill-iskema ġenerali tas-sistema ta’ tassazzjoni. Sabiex tkun tista’ tagħmel dan l-Awtorità għandha l-ewwel tivvaluta l-għan tat-taxxa in kwestjoni u sussegwentement tiddeċiedi jekk l-eżenjoni hijiex konsistenti ma’ dik il-loġika. L-għan tat-taxxa tas-CO2 hu li tnaqqas mill-emissjonijiet tal-karbonju. F’dan il-każ kull wieħed mill-prodotti minerali (żejt minerali, pitrolju, gass naturali u LPG) hu kopert mill-istess dispożizzjoni legali li tintroduċi tassazzjoni għal raġunijiet ambjentali. L-Awtorità ma tistax tifhem kif il-loġika ambjentali tal-ipprezzar tal-effetti tal-emissjonijiet tal-karbonju tista’ tiġi rikonċiljata fi ħdan sistema li teskludi setturi li jikkonsmaw gas naturali jew LPG mit-tassazzjoni, meta dawn is-setturi jkunu jistgħu jnaqqsu l-emissjoni tas-CO2 billi jew inaqqsu l-użu tal-gass jew jaqilbu għal prodotti li huma aktar favur l-ambjent. Huwa l-Istat taż-ŻEE li introduċa differenza bħal din, li għandu juri li hu ġustifikat min-natura jew mill-iskema ġenerali tas-sistema in kwestjoni (22). L-Awtoritajiet Norveġiżi ma kkontendawx li l-eżenzjoni taqa' fi ħdan in-natura jew l-iskema ġenerali tat-taxxa u peress li ma nġiebet l-ebda ġustifikazzjoni bħal din (jew hi apparenti), l-Awtorità tikkonkludi li l-miżura mhix ġustifikata min-natura jew mill-iskema ġenerali tas-sistema tat-taxxa tas-CO2.

L-Awtorità tiddetermina, għalhekk, li l-miżura in kwistjoni hi selettiva peress li tiffavorixxi ċerti impriżi jew il-produzzjoni ta’ ċerti oġġetti u ma tistax tiġi ġġustifikata skont in-natura jew l-iskema ġenerali tas-sistema tat-tassazzjoni.

1.3. Distorsjoni ta’ kompetizzjoni u effett fuq il-kummerċ bejn Partijiet Kontraenti

Il-miżura ta’ għajnuna għandha thedded li tfixkel il-kompetizzjoni u li taffettwa n-negozju bejn il-Partijiet Kontraenti.

Tnaqqis fil-livelli ta’ taxxi mħallsa mill-impriżi jsaħħu l-pożizzjoni finanzjarja tagħhom meta mqabbla mal-kompetituri tagħhom. L-iskema tal-għajnuna tapplika għas-setturi kollha, bil-benefiċjarji potenzjali attivi fuq numru kbir tas-swieq li fihom hemm kummerċ fi ħdan iż-ŻEE. Tnejn mill-benefiċjarji huma, per eżempju, Hydro u StatoilHydro, kumpaniji li t-tnejn li huma joperaw fuq livell internazzjonali. L-eżenzjoni mit-taxxa għandha, għalhekk, tiġi kkunsidrata li jkollha effett fuq in-negozju bejn il-Partijiet Kontraenti u għandha l-potenzjali li tfixkel il-kompetizzjoni (23).

2. Rekwiżiti proċedurali

Skont l-Artikolu 1(3) tal-Parti I tal-Protokoll 3, “l-Awtorità ta’ Sorveljanza tal-EFTA għandha tiġi infurmata, fi żmien suffiċjenti sabiex tkun tista’ tissottometti l-kummenti tagħha, dwar kwalunkwe pjan ta’ għoti jew ta’ tibdil fl-għajnuna (…). L-Istat ikkonċernat m’għandux idaħħal fis-seħħ il-miżuri proposti tiegħu sakemm il-proċedura tkun irriżultat f’deċiżjoni finali”.

L-Awtoritajiet Norveġiżi kkonformaw mar-rekwiżit tan-notifikazzjoni hekk kif ippreżentaw in-notifikazzjoni tal-eżenzjoni tat-taxxa mit-tassazzjoni tas-CO2 fuq il-gass permezz ta’ ittra ddatata 9 ta’ Marzu 2007 mill-Ministeru Norveġiż tal-Amministrazzjoni u Riforma tal-Gvern. L-Awtoritajiet Norveġiżi kkonfermaw ukoll li t-taxxa u l-eżenzjonijiet mit-taxxa għadhom iridu jiġu implimentati.

L-Awtorità tista’ għalhekk tikkonkludi li l-awtoritajiet Norveġiżi rrispettaw l-obbligi tagħhom skont l-Artikolu 1(3) tal-ewwel parti tal-Protokoll 3 tal-Ftehim dwar is-Sorveljanza u l-Qorti.

3. Kumpatibbiltà tal-għajnuna

Miżuri ta’ sostenn li jaqgħu taħt l-Artikolu 61(1) tal-Ftehim taż-ŻEE huma ġeneralment inkumpatibbli mal-funzjonament tal-Ftehim taż-ŻEE sakemm huma ma jikkwalifikawx għal deroga taħt l-Artikolu 61(2) jew (3) tal-Ftehim taż-ŻEE. L-Artikolu 61(3)(c) ŻEE jipprovdi li għajnuna mill-Istat tista’ titqies kumpatibbli mal-funzjonament tal-Ftehim taż-ŻEE fejn tiffaċilita l-iżvilupp ta’ ċerti attivitajiet ekonomiċi jew ta’ ċerti żoni ekonomiċi u ma taffettwax il-kundizzjonijiet kummerċjali b’mod negattiv b’tali mod li tkun ta’ ħsara għall-interess komuni.

L-Awtorità addottat Linji Gwida ġodda dwar Għajnuna mill-Istat għall-protezzjoni tal-ambjent (24) skont l-Artikolu 61(3)(c) minn meta ttieħdet id-deċiżjoni sabiex tinfetaħ investigazzjoni formali dwar il-miżura. Skont paragrafu 204 tal-Linji Gwida, l-Awtorità ser tapplika dawn il-Linji Gwida għall-miżuri kollha ta’ għajnuna nnotifikati li fir-rigward tagħhom hija tkun mitluba tieħu deċiżjoni wara li l-Linji Gwida jkunu ġew adottati, anke meta l-proġetti jkunu ġew innotifikati qabel il-pubblikazzjoni tagħhom.

Skont il-Linji Gwida tal-Għajnuna għall-Ambjent, għajnuna fil-forma ta’ tnaqqis ta’, jew eżenzjonijiet minn, taxxi ambjentali tista’ tiġi kkunsidrata kumpatibbli mal-funzjonament tal-Ftehim taż-ŻEE bil-patt u l-kundizzjoni li t-tnaqqis jew eżenzjonijiet fit-taxxi: (i) jikkontribwixxu mill-anqas indirettament sabiex itejbu l-livell tal-protezzjoni tal-ambjent; (ii) ma jfixklux l-għan ġenerali segwit; u (iii) huma, fil-każijiet ta’ taxxi li ġew armonizzati fi ħdan l-Unjoni Ewropea, b’mod partikolari dawk armonizzati permezz tad-Direttiva 2003/96/KE dwar tassazzjoni fuq prodotti ta’ enerġija u elettriku (id-“Direttiva dwar it-Tassazzjoni fuq l-Enerġija”) (25), kumpatibbli mal-prinċipji tal-leġiżlazzjoni Komunitarja rilevanti u jikkonformaw mal-limiti u kundizzjonijiet miġjubin fiha (26).

(i) It-tnaqqis/eżenzjoni tat-taxxi ttejjeb il-protezzjoni għall-ambjent? u,

(ii) It-tnaqqis/eżenzjoni tat-taxxi tfixkel l-għan ġenerali tat-taxxa?

Filwaqt li mhux mill-ewwel ċar kif tnaqqis fit-taxxa għall-enerġija jista’ jtejjeb il-protezzjoni għall-ambjent jew ikun konsistenti mal-għan ġenerali tat-taxxa, il-Linji Gwida għall-Għajnuna tal-Ambjent jiddikjaraw li l-potenzjal sabiex ikun hemm deroga mit-taxxi ambjentali għal ċerti setturi jew gruppi ta’ impriżi tista’ tagħti ċ-ċans lill-awtoritajiet nazzjonali sabiex iżommu livell ogħla ta’ taxxa ambjentali fuq linja ġenerali. Dan jista’ għalhekk ikompli jikkontribwixxi għall-internalizzazzjoni tal-ispejjeż tad-danni ambjentali u jagħti aktar inċentivi sabiex titjieb il-protezzjoni ambjentali (27).

Madanakollu, l-Awtorità hi kkonċernata li eżenzjoni totali mit-tassazzjoni tal-enerġija ma tissodisfax il-kriterji rilevanti, minkejja li tista’ twassal għal teħid ta’ livelli ogħla ta’ tassazzjoni fuq sorsi oħra tal-enerġija. Għalhekk, l-Awtorità tikkunsidra li r-risposti għal dawn il-mistoqsijiet sa ċertu punt jistrieħu fuq il-kwistjoni dwar jekk il-prinċipji msemmija fid-Direttiva dwar it-Taxxa fuq l-Enerġija humiex segwiti (28).

(iii) It-taxxa tikkorrispondi għal taxxa armonizzata bid-Direttiva dwar it-Taxxa fuq l-Enerġija u, jekk iva, il-priniċpiji fid-Direttiva qed jiġu segwiti?

Kif inhu msemmi fil-paragrafu 10 tal-Linji Gwida tal-Awtorità dwar l-Għajnuna Ambjentali, għalkemm id-Direttiva dwar Tassazzjoni fuq l-Enerġija ma ġietx inkorporata fil-Ftehim taż-ŻEE, sabiex tiġi assigurata applikazzjoni uniformi tad-dispożizzjonijiet għall-għajuna mill-Istat u kundizzjonijiet ugwali ta’ kompetizzjoni maż-ŻEE kollha, l-Awtorità ġeneralment tapplika l-istess punti ta’ riferenza bħal dawk tal-Linji Gwida tal-Komunità meta ġiet ivvalutata l-kumpatibbiltà tal-għajnuna ambjentali bil-funzjonament tal-Ftehim taż-ŻEE (29).

Skont paragrafu 153 tal-Linji Gwida (tal-Awtorità) dwar Għajnuna Ambjentali, għajnuna fil-forma ta’ tnaqqis tat-taxxa ta’ jew, eżenzjonijiet minn, taxxi li jikkorrispondu għal taxxi ambjentali li kienu ġew armonizzati fi ħdan il-Komunità hi kkunsidrata li hi kumpatibbli mal-funzjonament tal-Ftehim taż-ŻEE għal perjodu ta’ 10 snin sakemm il-benefiċjarji jħallsu t-taxxa mill-anqas sal-livell li jikkorrispondi mal-livell minimu Komunitarju tat-taxxa msemmi fid-Direttiva relevanti applikabbli. It-taxxa tas-CO2 hija taxxa fuq l-użu tal-prodott li hi, mill-anqas f’parti, soġġetta għall-armonizzazzjoni Komunitarja mid-Direttiva tat-Tassazzjoni għall-Enerġija. Skont l-Artikolu 17(1) tad-Direttiva dwar it-Tassazzjoni fuq l-Enerġija, taxxi dwar il-konsum tal-enerġija jistgħu f’ċerti ċirkostanzi jkunu mnaqqsa għal-livelli minimi ffissati mid-Direttiva. Il-livelli minimi huma bħalissa EUR 41 kull 1 000 kg għal LPG u Eur 0,3 kull gigajoule għall-gass naturali (użu industrijali/kummerċjali).

F’dan il-każ l-ebda taxxa mhi mħallsa fuq l-użu tal-gass naturali u LPG għal raġunijiet li mhumiex għat-tisħin tal-bini u bħala konsegwenza l-livelli minimi Komunitarji tat-tassazzjoni fuq l-enerġija mhumiex segwiti (30). L-unika dispożizzjoni fid-Direttiva għat-Tassazzjoni fuq l-Enerġija li tipprovdi għal tnaqqis għal żero hu l-Artikolu 17(2). Dan l-Artikolu japplika biss għall-eżenzjonijiet mogħtija lil impriżi li jikkunsmaw ħafna enerġija (31) (soġġetti għall-kundizzjonijiet imsemmija fl-Artikolu 17(4)). L-eżenzjoni notifikata mhix limitata għal utenti bħal dawn.

Għal dawn ir-raġunijiet, l-Awtorità tikkunsidra li l-eżenzjoni mit-taxxa mhix konsistenti mal-punti ta’ referenza għal eżenzjonijiet tat-taxxa msemmija fid-Direttiva dwar il-Tassazzjoni fuq l-Enerġija u għalhekk ma tistax tiġi kkunsidrata kumpatibbli mal-Ftehim taż-ŻEE taħt paragrafu 153 tal-Linji Gwida għall-Għajnuna Ambjentali.

Skont paragrafu 154 tal-Linji Gwida dwar l-Għajnuna Ambjentali, għajnuna fil-forma ta’ tnaqqis ta’, jew eżenzjonijiet minn, taxxi ambjentali barra minn dawk imsemmija fil-paragrafu 153 (relevanti għall-każ huma eżenzjonijiet li huma anqas mil-livell minimu Komunitarju tat-taxxa, u sa ċertu punt applikabbli, taxxi mhux koperti mil-leġiżlazzjoni Komunitarja), jistgħu jkunu kkunsidrati kumpatibbli mal-funzjonament tal-Ftehim ŻEE, l-istess għal perjodu ta’ 10 snin, basta li l-kundizzjonijiet imsemmija f’paragrafi 155 sa 159 tal-Linji Gwida huma ssodisfati. Dawn jirrikjedu aktar analiżi tal-ħtieġa u l-proporzjonalità tal-għajnuna.

Skont paragrafu 158 tal-Linji Gwida dwar l-Għajnuna Ambjentali, l-Awtorità tikkunsidra li l-għajnuna hi meħtieġa jekk il-kundizzjonijiet kumulattivi li ġejjin huma ssodisfati: (1) l-għażla ta’ benefiċjarji għandha tkun ibbażata fuq kriterji oġġettivi u trasparenti u l-għajnuna għandha tingħata bħala prinċipju bl-istess mod għall-kompetituri kollha fl-istess settur/suq relevanti jekk jinsabu f’sitwazzjoni fattwali simili; (2) it-taxxa ambjentali mingħajr tnaqqis għandha twassal għal żieda sostanzjali fl-ispejjeż ta’ produzzjoni u, jekk hu hekk; (3) iż-żieda ma tistax tgħaddi għand konsumaturi mingħajr ma twassal għal tnaqqis importanti fil-bejgħ. F’dan il-każ l-Awtorità hija mħassba minħabba l-opinjoni ddikjarata tal-awtorità Norveġiża li l-intenzjoni wara l-espansjoni tat-taxxa sabiex tinkludi gass naturali u LPG kienet li timponi taxxa fuq it-tisħin sabiex tinkoraġixxi alternattivi li huma aktar favur l-ambjent, li l-benefiċjarji (jiġifieri, dawk l-impriżi li jużaw gass naturali u LPG mhux għal raġunijiet ta’ tisħin) kienu verament magħżula fuq bażi ta’ kriterji oġġettivi u trasparenti. Fi kwalunkwe każ, l-Awtorità għadha ma ġiet ipprovduta b’ebda informazzjoni dwar kemm it-taxxa tas-CO2 twassal għal żieda sostanzjali fl-ispejjeż li ma jistgħux jgħaddu għand il-konsumaturi, u għalhekk tiddubita li l-għajnuna hi meħtieġa. L-Awtorità m’għandha ebda evidenza, għalhekk, (per eżempju permezz ta’ projezzjonijiet ta’ tnaqqis probbabli fil-volum tal-bejgħ jew ishma fis-suq) sabiex tkun tista’ tikkonkludi li l-eżenzjoni hi meħtieġa peress li ż-żidiet fit-taxxa ma setgħux jgħaddu għand il-konsumaturi mingħajr tnaqqis sinifikanti fil-bejgħ.

Fir-rigward tal-proporzjonalità tal-għajnuna, kull benefiċjarju jkollu (skont paragrafu 159 tal-Linji Gwida dwar l-Għajnuna għall-Ambjent) jissodisfa waħda minn dawn il-kriterji: (1) irid iħallas proporzjon tat-taxxa nazzjonali li hi bejn wieħed u ieħor ekwivalenti għall-prestazzjoni ambjentali ta’ kull benefiċjarju individwali meta mqabbla mal-prestazzjoni relatata mal-aħjar teknika dwar prestazzjoni fiż-ŻEE (il-benefiċjarji l-aktar li jibbenefikaw minn tnaqqis li jikkorrispondi għal żieda fl-ispejjeż ta’ produzzjoni mit-taxxa, bl-użu tal-aħjar prestazzjoni teknika u li ma tistax tgħaddi għal għand il-klijenti); (2) irid iħallas mill-anqas 20 % tat-taxxa nazzjonali sakemm mhix ġustifikata rata aktar baxxa; jew (3) irid jidħol fi ftehim mal-Istati tal-EFTA fejn hu jkun marbut li jikseb l-oġġettivi ambjentali bl-istess effett kif ikun miksub taħt paragrafi (1) jew (2) jew jekk il-minimi Komunitarji jiġu applikati. F’dan il-każ l-Awtorità m’għandha l-ebda informazzjoni dwar l-aħjar teknika ta’ prestazzjoni, iżda hu ċar li m’hemmx rekwiżit ta’ miżura tat-taxxa; il-kundizzjoni li tirrikjedi ħlas ta’ 20 % tat-taxxa nazzjonali m’għandha l-ebda rilevanza peress li dan fi kwalunkwe każ ikun jirrappreżenta ammont kunsiderevoli u akbar mil-livelli minimi taħt id-Direttiva dwar it-Taxxa fuq l-Enerġija; u l-Awtorità m’għandha l-ebda informazzjoni relatata mal-eżistenza ta’ kull ftehim mal-awtoritajiet Norveġiżi li jistgħu jiksbu l-istess għanijiet ambjentali. L-Awtorità għalhekk ma tikkunsidrax li l-eżenzjoni hi proporzjonata.

4. Konklużjoni

L-Awtorità għalhekk tiddetermina li ma ġiex ippruvat li l-eżenzjoni hi meħtieġa jew proporzjonata u mhix kumpatibbli mal-Linji Gwida tal-Awtorità dwar l-Ambjent.

L-Awtorità ma teskludix, madanakollu, li f’ċerti ċirkostanzi eżenzjonijiet aktar limitati mit-taxxa jistgħu jiġu kkunsidrati kumpatibbli mal-Ftiehem taż-ŻEE. Pereżempju, eżenzjonijiet limitati għall-impriżi li jsofru spejjeż netti minħabba partiċipazzjoni fl-iskema Norveġiża tal-iskambju tal-emissjonijiet sakemm l-eżenzjoni hi limitata sabiex tkopri l-ispejjeż, tista’ f’xi ċirkostanzi tiġi meqjusa meħtieġa u proporzjonata (32).

Barra minn hekk, eżenzjonijiet li jikkonformaw mad-Direttiva dwar it-Tassazzjoni fuq l-Enerġija, limitata għal 10 snin, fejn il-benefiċjarji jħallsu mill-anqas il-livell minimu komunitarju tat-taxxa tista’ tiġi implimentata skont l-Artikolu 25 tar-Regolament tal-Kummissjoni (KE) Nru 800/2008 tas-6 ta’ Awwissu 2008 li jiddikjara ċerti kategoriji ta’ għajnuna bħala kompatibbli mas-suq komuni (Regolament għal Eżenzjoni Ġenerali Sħiħa) (33) skont l-Artikoli 87 u 88 tat-Trattat, li ġie inkorporat fil-ftehim taż-ŻEE.

Madanakollu, il-proposti tal-awtoritajiet Norveġiżi ma fihomx dawn il-limitazzjonijiet, u l-Awtorità għalhekk ma vvalutatx aktar fil-fond dawn il-possibbilitajiet. L-Awtorità għalhekk tikkonkludi, li l-miżura mhix kumpatibbli mal-Ftehim taż-ŻEE.

ADDOTTAT DIN ID-DEĊIŻJONI:

Artikolu 1

Il-miżura ta’ għajnuna li l-awtoritajiet Norveġiżi qed jippjanaw li jimplimentaw mhix kumpatibbli mal-funzjonament tal-Ftehim taż-ŻEE.

Artikolu 2

L-għajnuna ma tridx tiġi implimentata.

Artikolu 3

Din id-Deċiżjoni hi indirizzata lir-Renju tan-Norveġja.

Artikolu 4

Il-verżjoni Ingliża biss hi awtentika.

Magħmul fi Brussell, it-23 ta’ Lulju 2009. Għall-Awtorità ta’ Sorveljanza tal-EFTA Per SANDERUD President Kristján A. STEFÁNSSON Membru tal-Kulleġġ

(1) Minn hawn ‘il quddiem imsejħa l-Awtorità.

(2) Minn hawn ‘il quddiem imsejjaħ il-Ftehim taż-ŻEE.

(3) Minn hawn ‘il quddiem imsejjaħ il-Ftehim dwar is-Sorveljanza u l-Qorti.

(4) Minn hawn ‘il quddiem imsejjaħ il-Protokoll 3.

(5) Il-Linji Gwida għall-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE u l-Artikolu 1 tal-Protokoll 3 tal-Ftehim dwar is-Sorveljanza u l-Qorti, addottati u maħruġa mill-Awtorità fid-19 ta’ Jannar 1994, ippubblikati f’Il- Ġurnal Uffiċjali tal-Unjoni Ewropea L 231 tat-3 ta’ Settembru 1994, p. 1 u s-Suppliment ŻEE Nru 32, tat-3 ta’ Settembru 1994, p. 1. (Minn hawn ‘il quddiem imsejħa “l-Linji Gwida dwar l-Għajnuna mill-Istat”). Il-verżjoni aġġornata tal-Linji Gwida dwar l-Għajnuna mill-Istat tinsab fuq il-websjat tal-Awtorità: http://www.eftasurv.int/state-aid/legal-framework/state-aid-guidelines/.

(6) Id-Deċiżjoni Nru 195/04/COL tal-14 ta’ Lulju 2004 li ġiet ippubblikata fil-ĠU L 139, 25.5.2006, p. 57 u s-Suppliment ŻEE Nru 26, tal-25.5.2006, p. 1. Il-verżjoni kkonsolidata ta’ din id-Deċiżjoni hi ppubblikata fuq il-websajt tal-Awtorità: http://www.eftasurv.int/state-aid/legal-framework/state-aid-guidelines/.

(7) Għal aktar informazzjoni dettaljata dwar il-korrispondenza bejn l-Awtorità u l-Awtoritajiet Norveġiżi, qed issir referenza lid-Deċiżjoni tal-Awtorità sabiex tiftaħ il-proċedura formali tal-investigazzjoni.

(8) Ippubblikata fil-ĠU C 146, 12.6.2008, p. 2 u fis-Suppliment taż-ŻEE Nru 32, tat-12.6.2008 p. 17.

(9) Din u traduzzjonijiet oħra ta’ leġiżlazzjoni Norveġiża f’din id-deċiżjoni saru mill-Awtorità.

(10) Id-Dikjarazzjoni Soria Moria hi dikjarazzjoni ta’ politika mħejjija mit-tliet partiti politiċi li jifformaw il-Gvern Norveġiż preżenti.

(11) Għall-kuntrarju tat-tisħin tal-bini.

(12) Assoċjazzjoni indipendenti li l-għan tagħha hu li tippromwovi utilizzazzjoni razzjonali tal-enerġija bio fin-Norveġja url: www.nobio.no

(13) url: http://www.naturvern.no/engl/

(14) url: http://www.nu.no/english/

(15) url: http://www.zero.no/zero/view?set_language=en

(16) Każijiet konġunti E-5/04, E-6/04 u E-7/04 Fesil u Finnfjord, PIL u oħrajn u r-Renju tan-Norveġja v l-Awtorità tal-Sorveljanza tal-EFTA [2005] Rapport tal-Qorti tal-EFTA, p. 117.

(17) British Aggregates Association v Commission sentenza tat-22 ta’ Diċembru 2008, Każ C-487/06.

(18) Opinjoni tas-17 ta’ Lulju 2008, Każ C-487/06.

(19) Il-paragrafu 100 tal-Opinjoni.

(20) Każ C-143/99 Adria-Wien Pipeline GmbH, Wietersdorfer & Peggauer Zementwerke GmbH u Finanzlandesdirektion für Kärnten [2001] ECR I-8365 fil-paragrafu 41.

(21) Ara n-nota tal-qiegħ numru 20 għar-referenza.

(22) Ara Każ C-159/01 Netherlands v Commission [2004] ECR I-4461, paragrafi 43-47.

(23) Ara f’dan ir-rispett Każ 730/79 Phillip Morris v Commission [1989] ECR 2671

(24) Dawn il-linji gwida jikkorrispondu mal-Linji Gwida dwar Għajnuna mill-Istat tal-Komunità Ewropea għall-protezzjoni tal-ambjent li kienu addottati fit-23 ta’ Jannar 2008 (ĠU C 82, 1.4.2008, p. 1).

(25) Il-livell minimu ta’ tassazzjoni stabbilit mid-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità għat-tassazzjoni fuq prodotti ta’ enerġija u elettriku (ĠU L 283, 31.10.2003, p. 51), kif l-aħħar emendata.

(26) Ara l-paragrafi 151-152 tal-Linji Gwida għall-Għajnuna għall-Ambjent. Ara wkoll paragrafi 70(15) u 10.

(27) Ara l-paragrafu 57 tal-Linji Gwida għall-Għajnuna għall-Ambjent.

(28) Prinċipju li ġie aċċettat reċentement mill-Kummissjoni Ewropea fil-każ N 22/08 tad-19 ta’ Mejju 2008 (ĠU C 184, 22.7.2008, p. 6) rigward l-Iżvezja u mill-Awtorità fid-deċiżjoni tagħha Nru 502/08/COL dwar eżenzjoni tat-taxxa fuq is-CO2 u tnaqqis tar-rata tat-taxxa fuq iż-żejt (anke n-Norveġja).

(29) Valutazzjoni tal-kumpatibblità tal-eżenzjonijiet tat-taxxi taħt il-Linji Gwida tal-Komunità dwar Għajnuna mill-Istat għal protezzjoni tal-ambjent (ĠU C 82, 1.4.2008, p. 1) hu bbażat fuq konformità mad-Direttiva dwar it-Tassazzjoni fuq l-Enerġija.

(30) L-Awtorità tenfasizza, madanakollu, li dan m’għandux jinqara bħala li jimplika li r-Renju tan-Norveġja hu obbligat li jikkonforma mal-leġiżlazzjoni Komunitarja li ma ġietx implimentata fil-Ftehim taż-ŻEE – ir-referenza għad-Direttiva tat-Tassazzjoni fuq l-Enerġija sservi biss bħala bażi għall-valutazzjoni tal-kumpatibbiltà ta’ miżura għall-Għajnuna mill-Istat mal-funzjonament tal-Ftehim taż-ŻEE skont l-Artikolu 61(3) tal-Ftehim.

(31) Kif definit fl-Artikolu 17(1)(a) tad-Direttiva tat-Tassazzjoni fuq l-Enerġija.

(32) Ara paragrafu 58 tad-deċiżjoni tal-Kummissjoni Ewropea f’Każ 41/06 “Eżenzjoni mit-taxxa tas-CO2 minħabba s-Sistema ta’ Skambju dwar l-Emissjonijiet tal-UE – id-Danimarka” (għadu mhux ippubblikat). Eżenzjoni bħal din tkun teħtieġ notifika separata lill-Awtorità.

(33) ĠU L 214, 9.8.2008 p. 3, inkorporat fl-Anness XV tal-Ftehim ŻEE permezz tad-Deċiżjoni tal-Kumitat Konġunt taż-ŻEE Nru 120/2008 (ĠU L 339, 18.12.2008, p. 111 u s-Suppliment ŻEE Nru 79, 18.12.2008, p. 20), u fis-seħħ mit-8.11.2008.